VALSTYBINĖ VIDAUS VANDENŲ LAIVYBOS INSPEKCIJA PRIE LIETUVOS RESPUBLIKOS SUSISIEKIMO MINISTERIJOS

Į S A K Y M A S

DĖL MAŽŲJŲ LAIVŲ, KURIŲ ILGIS IKI 10 M, PRAMOGINIŲ, SPORTINIŲ IR ASMENINIŲ LAIVŲ TECHNINIŲ APŽIŪRŲ ATLIKIMO TAISYKLIŲ PATVIRTINIMO

2007 m. kovo 7 d. Nr. 4-30

Kaunas

Vadovaudamasis Lietuvos Respublikos vidaus vandenų transporto priemonių registravimo taisyklių, patvirtintų Lietuvos Respublikos susisiekimo ministro 2006 m. sausio 18 d. įsakymu Nr. 3-13 (Žin., 2006, Nr. 12-438, Nr. 116-4428), 5 punktu:

1. Tvirtinu Mažųjų laivų, kurių ilgis iki 10 m, pramoginių, sportinių ir asmeninių laivų techninių apžiūrų atlikimo taisykles (pridedama).

2. Nuo 2007 m. kovo 19 d. pripažįstu netekusiais galios:

2.1. Inspekcijos viršininko 2004 m. kovo 16 d. įsakymą Nr. 4-49 „Dėl Mažųjų ir pramoginių laivų techninės apžiūros vykdymo tvarkos patvirtinimo“;

2.2. Inspekcijos viršininko 2005 m. gegužės 31 d. įsakymą Nr. 4-112 „Dėl Inspekcijos viršininko 2004 m. kovo 16 d. įsakymu Nr. 4-49 patvirtintos Mažųjų ir pramoginių laivų techninės apžiūros vykdymo tvarkos pakeitimo“;

2.3. Inspekcijos viršininko 2006 m. kovo 1 d. įsakymą Nr. 4-39 „Dėl pramoginio laivo techninės apžiūros talono formos pavyzdžio patvirtinimo“ (Žin., 2006, Nr. 27-929).

VIRŠININKAS	ALGIVIDAS DAINORAS

______________

PATVIRTINTA

Valstybinės vidaus vandenų laivybos

inspekcijos viršininko

2007 m. kovo 7 d. įsakymu Nr. 4-30

MAŽŲJŲ LAIVŲ, KURIŲ ILGIS IKI 10 M, PRAMOGINIŲ, SPORTINIŲ IR ASMENINIŲ LAIVŲ TECHNINIŲ APŽIŪRŲ ATLIKIMO TAISYKLĖS

I. BENDROJI DALIS

1. Mažojo laivo, kurio ilgis iki 10 m (įskaitytinai), pramoginio, sportinio ar asmeninio laivo (toliau – Laivas) techninės apžiūros tikslas – vadovaujantis tarptautinių ir nacionalinių teisės aktų reikalavimais, identifikuoti Laivus, nustatyti jų techninę būklę, plaukiojimo sąlygas, kurioms esant, Laivas gali būti saugiai eksploatuojamas.

2. Mažųjų laivų, kurių ilgis iki 10 m, pramoginių, sportinių ir asmeninių laivų techninių apžiūrų atlikimo taisyklės (toliau – Taisyklės) parengtos vadovaujantis atitinkamomis Europos Sąjungos direktyvomis, rezoliucijomis bei rekomendacijomis, nustatančiomis techninius reikalavimus šių grupių vidaus vandenų transporto priemonėms, Lietuvos Respublikos susisiekimo ministro 2004 m. birželio 15 d. įsakymu Nr. 3-352 „Dėl Pramoginių laivų projektavimo, statybos, teikimo rinkai ir atidavimo eksploatuoti techninio reglamento patvirtinimo“ (Žin., 2004, Nr. 98-3654) bei kitais tarptautiniais ir nacionaliniais teisės aktais, susijusiais su vidaus vandenų transporto priemonių eksploatavimu.

3. Taisyklės reglamentuoja pirminių, kasmetinių ir neeilinių (specialiųjų) techninių apžiūrų atlikimą Lietuvos Respublikos vidaus vandenų laivų registre (toliau – Registras) įregistruotiems Laivams.

4. Laivų pirmines, kasmetines ir neeilines (specialiąsias) technines apžiūras atlieka Valstybinės vidaus vandenų laivybos inspekcijos (toliau – Inspekcija) Registro skyriaus regionų (zonų) vyriausieji, vyresnieji valstybiniai inspektoriai (specialistai) ir valstybiniai inspektoriai. Esant būtinybei, technines apžiūras gali atlikti Registro skyriaus vedėjas ir jo pavaduotojas.

5. Inspekcijai gavus Laivo savininko (valdytojo) ar įgalioto asmens prašymą įregistruoti Laivą Registre, ne vėliau kaip per 10 darbo dienų atliekama pirminė techninė apžiūra ir Laivas įregistruojamas Registre.

6. Pirminės techninės apžiūros atliekamos Lietuvos Respublikoje Laivo buvimo vietoje ar, suderinus su Laivo savininku (valdytoju), kitoje vietoje.

7. Laivo savininko (valdytojo) prašymu Laivo pirminės techninės apžiūros gali būti atliekamos kitoje Europos Sąjungos valstybėje narėje. Šiuo atveju visas, su komandiruote susijusias išlaidas, atlygina Laivų savininkas (valdytojas).

8. Kasmetinės ir neeilinės laivų techninės apžiūros atliekamos tik Lietuvos Respublikoje Laivo buvimo vietoje vidaus vandens telkinyje, o ne navigacijos sezono metu, suderinus – Laivo laikymo vietoje (ant kilblokų, transportavimo priekabose ir pan.)

9. Asmeniniams ir sportiniams laivams, atsižvelgiant į konstrukcinius ypatumus, taikomi kitais teisės aktais nustatyti supaprastinti reikalavimai.

10. Mažiesiems laivams, kurių ilgis iki 10 m, naudojamiems verslinei žvejybai ar kitai komercinei veiklai bei norint jais plaukioti jūra (pakrančių vandenimis), taikomi papildomi techniniai reikalavimai, nurodyti šių Taisyklių IX skyriuje.

11. Laivus be galiojančio techninės apžiūros talono eksploatuoti draudžiama.

12. Už laivų techninių apžiūrų atlikimą ir atitinkamų dokumentų išdavimą į valstybės biudžetą mokama nustatyto dydžio valstybės rinkliava.

II. TECHNINIŲ APŽIŪRŲ ATLIKIMO TVARKA

13. Pirminės techninės apžiūros atlikimo tvarka:

13.1. Pirminė Laivo techninė apžiūra atliekama raštišku Laivo savininko (valdytojo) prašymu Laivo buvimo vietoje ar, suderinus su Laivo savininku (valdytoju), kitoje vietoje:

13.1.1. Laivą įregistruojant Registre (įsigijus ar savos gamybos Laivą);

13.1.2. Registre įregistruojant statomą Laivą;

13.1.3. Laikinai Registre įregistruojant Laivą (bareboat charter);

13.1.4. pasikeitus Laivo savininkui, kai Laivas buvo kitos valstybės laivų klasifikacinės bendrovės priežiūroje.

13.2. Pasikeitus Laivo savininkui, esant galiojantiems techninės apžiūros dokumentams, pirminė techninė apžiūra neatliekama, techninė apžiūra galioja iki kitos nurodytos techninės apžiūros atlikimo datos.

13.3. Pirminės techninės apžiūros metu Laivas identifikuojamas, sutikrinama jo korpuso bei variklio numeriai, mechanizmų, sistemų bei įrangos atitiktis pateiktų Laivo dokumentų duomenims bei nustatytiems techniniams reikalavimams.

13.4. Pirminės techninės apžiūros metu nustatoma, ar Laivas bei atitinkamos jo sudedamosios dalys pažymėtos „CE“ ženklu, kuris patvirtina jų atitiktį Pramoginių laivų projektavimo, statybos, tiekimo rinkai ir atidavimo eksploatuoti techninio reglamento nustatytiems reikalavimams.

13.5. Atlikus Laivo pirminę techninę apžiūrą, Laivo savininkui (valdytojui) išduodamas Vidaus vandenų transporto priemonės pirminės techninės apžiūros aktas (1 priedas).

14. Kasmetinės techninės apžiūros atlikimo tvarka:

14.1. Kasmetinė Laivo techninė apžiūra atliekama Laivo buvimo vietoje Lietuvos Respublikos vidaus vandens telkinyje ne rečiau kaip vieną kartą per metus.

14.2. Kasmetinės techninės apžiūros metu tikrinama:

14.2.1. korpuso ir denio konstrukcijos (rangautas, takelažas);

14.2.2. stacionarūs ir pakabinami varikliai, jų mechanizmai ir sistemos;

14.2.3. vairavimo mechanizmas (pavairavimo mechanizmas);

14.2.4. distancinio valdymo mechanizmas (jeigu yra);

14.2.5. elektros įranga (jeigu yra);

14.2.6. švartavimo ir inkaravimo įrangos būklė;

14.2.7. Laivo radijo navigacinės ir ryšio priemonės (jeigu yra), jų būklė;

14.2.8. priešgaisrinės įrangos ir priemonių būklė;

14.2.9. gelbėjimo ir dielektrinės priemonės;

14.2.10. pirmosios medicinos pagalbos rinkinio (vaistinėlės) sudėtis;

14.2.11. nusausinimo sistemų būklė (jeigu yra);

14.2.12. aplinkos apsaugos nuo taršos įranga.

14.3. Atlikus kasmetinę Laivo techninę apžiūrą, surašomas Mažojo ir pramoginio laivo techninės apžiūros aktas (2 priedas) ir esant teigiamiems apžiūros rezultatams jo savininkui (valdytojui) išduodamas Mažojo, pramoginio laivo techninės apžiūros talonas (3 priedas), kuris galioja vienerius metus.

14.4. Esant neigiamiems kasmetinės techninės apžiūros rezultatams, surašomas Mažojo ir pramoginio laivo techninės apžiūros aktas, kuriame nurodomi trūkumai ir terminai jiems pašalinti. Šiuo atveju Mažojo, pramoginio laivo techninės apžiūros talonas neišduodamas, o Laivą eksploatuoti draudžiama.

14.5. Pakartotinė Laivo kasmetinė techninė apžiūra atliekama pašalinus Mažojo ir pramoginio laivo techninės apžiūros akte nurodytus trūkumus atskiru savininko (valdytojo) žodiniu ar rašytiniu prašymu.

14.6. Atliekant pirminę ar kasmetinę techninę asmeninio laivo (vandens motociklo ir kt.) apžiūrą jo savininkas (valdytojas) pildo nustatytos formos prašymą, kuriame pasirašytinai supažindinamas su Inspekcijos viršininko 2006 m. liepos 4 d. įsakymu Nr. 4-170 „Dėl Asmeninių laivų (vandens motociklų ir kt.) naudojimo taisyklių patvirtinimo“ (Žin., 2006, Nr. 78-3092) patvirtintomis Asmeninių laivų (vandens motociklų ir kt.) naudojimo taisyklėmis.

14.7. Atliekant kasmetinę techninę apžiūrą, jeigu paaiškėja, kad Laivas nevisiškai atitinka nustatytus techninius ir kitus reikalavimus, kurie neturi esminės įtakos navigacinėms bei manevrinėms Laivo savybėms, Mažojo, pramoginio laivo techninės apžiūros talone įrašomi atitinkami apribojimai.

15. neeilinės (specialiosios) techninės apžiūros tvarka:

15.1. neeilinė (specialioji) techninė apžiūra Laivo savininko (valdytojo) prašymu atliekama:

15.1.1. įvykus Laivo avarijai, avariniam atvejui;

15.1.2. po Laivo remonto, rekonstrukcijos, renovacijos, kai keičiamas jo tipas, paskirtis ir pan.;

15.1.3. modernizavus (pertvarkius) Laivą, nekeičiant jo tipo ir paskirties;

15.1.4. keičiant eksploatavimo sąlygas, plaukiojimo rajoną ar kitas sąlygas, kurios turi įtakos saugiam Laivo eksploatavimui.

15.2. Atlikus neeilinę (specialiąją) techninę apžiūrą surašomas Mažojo ir pramoginio laivo techninės apžiūros aktas ir, esant būtinumui, išduodamas naujas Mažojo, pramoginio laivo techninės apžiūros talonas.

15.3. Mažojo, pramoginio laivo techninės apžiūros akto išdavimą regionų (zonų) vyriausieji, vyresnieji valstybiniai inspektoriai (specialistai), valstybiniai inspektoriai fiksuoja kompiuterinėje Registro duomenų bazėje.

15.4. Techninių apžiūrų aktai saugomi regionų (zonų) pareigūnų sudarytose bylose, kopijos įteikiamos Laivo savininkui (valdytojui).

III. LAIVO KORPUSO APŽIŪROS TVARKA

16. Laivo korpusas tikrinamas kasmetinės ir neeilinės (specialiosios) techninės apžiūros metu.

17. Laivų korpusai statomi iš įvairių medžiagų:

17.1. korpusai iš plieno lakšto (metalinis korpusas);

17.2. korpusai iš aliuminio (diuraliuminio) lydinių;

17.3. korpusai iš medžio (lentų), bakalitinės faneros;

17.4. plastikiniai ir stiklo plastiko korpusai;

17.5. guminiai ir kt. korpusai.

18. Vandens telkinyje tikrinamas Laivo korpuso hermetiškumas, jo tvirtumas. Korpuso dugnas turi būti nepralaidus vandeniui, be įtrūkimų.

19. Povandeninė korpuso dalis (grimzlė) apžiūrima Laivą iškėlus į slipą ant specialių kilblokų ar į krantą iškėlus ant transportavimo priekabos.

20. Likutinių korpusų storių matavimai atliekami naudojant ultragarsinius prietaisus, matuojant kiekviename korpuso apkalos lakšte 4–6 vietose.

21. Metalinis korpusas yra tinkamas eksploatuoti, jeigu:

21.1. korpusas nepraleidžia vandens;

21.2. patikimas korpuso konstrukcijos elementų sujungimas;

21.3. pertvaros nepraleidžia vandens, o plūdrumo atsargos dėžės (oro dėžės) yra hermetiškos;

21.4. korpuso apkalos storio nusidėvėjimas nuo projektinio (gamyklinio) neturi būti didesnis kaip 25 %.

22. Korpusą iš aliuminio ar diuraliuminio lydinių galima eksploatuoti, jeigu jis atitinka 21 punkte nurodytus reikalavimus ir korpuso apkalos storio nusidėvėjimas nuo projektinio (gamyklinio) nėra didesnis kaip 15–20 %.

23. Medinis korpusas yra tinkamas eksploatuoti, jeigu:

23.1. medinio Laivo korpuso apkalos (lentų) storis yra ne mažesnis kaip 20 mm;

23.2. korpuso išorės apkalos, denio dangos, karkaso, konstrukcinių elementų nusidėvėjimas (įtrūkimai, medienos išsisluoksniavimas, puvimas, mechaniniai pažeidimai ir kt.) neviršija nustatytų nusidėvėjimo normų;

23.3. Laivą galima eksploatuoti, kai likutiniai dugno, bortų, denio apkalos storiai ne mažesni kaip 25–30 % projektinio (gamyklinio) storio.

24. Plastikinių ar stiklo plastiko korpusų būklė įvertinama pagal plastmasės sluoksnių, oro pūslių (osmozės) susidarymą, plyšių, įtrūkimų bei mechaninių pažeidimų dydį. Korpuso storio nusidėvėjimas nuo projektinio (gamyklinio) neturi viršyti 30 %.

25. Guminės motorinės valtys tinkamos eksploatuoti, jeigu:

25.1. pripūsto oro slėgis, esant pilnam valties apkrovimui pastebimai nesikeičia per 1 valandą;

25.2. vizualiai apžiūrint nepastebėta mechaninių įpjovimų arba smulkių gumos įtrūkimų nuo temperatūros poveikio ar kitokių gumos senėjimo požymių.

26. Pramoginių ir asmeninių laivų korpusai turi būti pažymėti atitikties ženklu „CE“.

IV. STACIONARIŲ IR PAKABINAMŲ VARIKLIŲ APŽIŪROS TVARKA

27. Laivuose naudojami vidaus degimo varikliai (stacionarūs ar pakabinami) yra skirstomi:

27.1. pagal darbo ciklą – į dvitakčius ir keturtakčius;

27.2. pagal uždegimo būdą – kibirkštinio uždegimo ir uždegimo suspaudimu (savaiminio uždegimo).

28. Variklių, jų mechanizmų ir sistemų techninė būklė vertinama pagal jų tvarkingumą, darbo patikimumą, pagrindinių detalių nusidėvėjimą, atitiktį triukšmo skleidimui ir išmetamiems teršalams, dūmų kiekį ir spalvingumą.

29. Pramoginių ir asmeninių laivų užbortiniai ar laivagalio varikliai turi būti pažymėti atitikties ženklu „CE“.

30. Stacionaraus variklio apžiūra pradedama nuo bendros apžiūros ir variklio stebėjimo mažais, vidutiniais ir pilnais apsisukimais. Turi būti patikrinta:

30.1. variklio darbo režimo atitiktis variklio techniniams duomenims (aps./min., aušinimo skysčio temperatūra, tepalo slėgis ir t. t.);

30.2. kuro ir aušinimo sistemų patikimumas (hermetiškumas) darbo režime. Stebima, ar neatsirado tepalo dėmės ant vandens paviršiaus;

30.3. išmetamųjų dujų kolektoriaus bei vamzdyno konstruktyvinis išpildymas ir jų termoizoliacija;

30.4. variklio darbo stabilumas esant mažiems, vidutiniams ir pilniems apsisukimams;

30.5. prijungtų prie variklio sistemų ir mechanizmų vibracija;

30.6. variklio tvirtinimo prie pamato, o pamato prie Laivo korpuso patikimumas;

30.7. reverso mechanizmo veikimas ir patikimumas (reversavimo laikas iš priekinės pilnos eigos neturi tęstis ilgiau kaip 25 s);

30.8. deidvudo riebokšlio hermetiškumas;

30.9. sraigto tvirtinimo ant veleno patikimumas;

30.10. užbortinių angų uždarymo patikimumas.

31. Mažųjų laivų, kurių ilgis iki 10 m, eigos varikliai ir pagalbiniai varikliai (jei tokie yra) turi užtikrinti patikimą laivo eksploatavimą, esant sudėtingoms meteorologinėms sąlygoms (laivo krenas – iki 15°, o diferentas – iki 5°).

32. Pakabinamieji varikliai gaminami dvitakčiai ir keturtakčiai. Tiek dvitakčiai, tiek keturtakčiai varikliai savo grupėje konstrukcija panašūs, skiriasi galingumu ir gabaritais.

33. Pakabinamojo variklio techninės apžiūros metu tikrinama:

33.1. variklio tipo, modelio, numerio atitiktis Pramoginio laivo biliete, Mažojo laivo biliete ar Vidaus vandenų transporto priemonės pakabinamojo variklio biliete nurodytiems duomenims;

33.2. variklio komplektavimas;

33.3. variklio tvirtinimo Laive patikimumas;

33.4. kuro ir aušinimo sistemų patikimumas (hermetiškumas) darbo režime. Stebima, ar neatsirado tepalo dėmės ant vandens paviršiaus;

33.5. distancinio valdymo (jei toks yra) patikimumas;

33.6. paleidimo patikimumas starteriu ir rankiniu būdu;

33.7. variklio darbo stabilumas esant mažiems, vidutiniams ir pilniems apsisukimams.

34. Distancinis valdymas privalo užtikrinti Laivo valdymo patikimumą, variklių apsisukimų skaičiaus pakeitimą, reverso įjungimą atbuline eiga, avarinį variklio sustabdymą.

35. Draudžiama eksploatuoti pakabinamuosius variklius, jeigu yra šie gedimai (trūkumai):

35.1. paleidimo ir reverso mechanizmo gedimai;

35.2. Laivo sraigto menčių įtrūkimai ar lūžiai;

35.3. pagalbinių mechanizmų, užtikrinančių pagrindinio variklio darbą, gedimai;

35.4. pašaliniai garsai variklyje ir vibracija veleno ašyje;

35.5. aiškiai matosi pernelyg didelis variklio dūmingumas;

35.6. variklio galingumas didesnis negu leidžia Laivo korpuso pagrindiniai matmenys, nustatyti projektinėje dokumentacijoje.

V. LAIVO VAIRAVIMO (PAVAIRAVIMO) MECHANIZMAS

36. Laivų su stacionariais varikliais vairavimo įranga tikrinama įjungus ir neįjungus iriamąjį sraigtą įvairiais režimais.

37. Pagrindinis vairavimo mechanizmas tikrinamas keletą kartų pasukant vairą „nuo borto į bortą“.

38. Atsarginis (jei toks yra) vairavimo mechanizmas tikrinamas esant mažiems variklio sūkiams, permetant vairą „nuo borto į bortą“, stebint aksiometro parodymus.

39. Vairavimo įranga tvarkinga, jeigu:

39.1. ant vairavimo mašinos balerio pritvirtintas vairo pelekas pasisuka 35° kampu į abi puses nuo Laivo korpuso diametraliosios plokštumos;

39.2. Laivui plaukiant maksimaliu greičiu, vairą spėjama permesti ne ilgiau kaip per 28 s;

39.3. Laivuose, kurių korpuso ilgis daugiau negu 5 m, turi būti numatytas avarinis vairavimas (valdymas), t. y. ant vairo balerio viršutinės dalies uždedamas avarinio vairavimo rumpelis;

39.4. vairo plunksnos storis privalo būti ne mažesnis kaip 3 mm;

39.5. Laivams, kurių greitis iki 20 km/val., šturmtroso diametras neturi būti mažesnis kaip 3 mm, o vairo būgno diametras – ne mažesnis kaip 80 mm.

40. Vairo plunksnos plotas mažiesiems laivams nustatomas:

40.1. vandentalpiams laivams – 1/12 LT (m2);

40.2. glisuojantiems laivams – 1/5 L T (m2), kur L (ilgis) ir T (grimzlė), skaičiuojami metrais;

40.3. vairo plunksnos aukščio ir ilgio santykis turi būti nuo 1:3 iki 1:5.

41. Pavairavimo mechanizmas įrengiamas naujai statomuose ir pastatytuose Laivuose siekiant pagerinti Laivo manevrines savybes bei palengvinti Laivo švartavimosi operacijas.

42. Pavairavimo mechanizmo veikimo patikimumas tikrinamas įjungus pagrindinį varytuvą.

43. Laivų su pakabinamaisiais varikliais vairavimo mechanizmas privalo būti toks, kad jį laisvai galėtų valdyti vienas žmogus.

44. Vairavimo įtaisas vairo pagalba privalo užtikrinti pakabinamojo variklio pervedimą (pasukimą) nuo vieno borto iki kito ne ilgiau kaip per 10 s.

45. Maksimalus pasukimo kampas į kiekvieną bortą turi būti ne mažesnis kaip 35° nuo Laivo korpuso diametraliosios plokštumos.

VI. LAIVO ELEKTROS ĮRANGOS APŽIŪROS TVARKA

46. Laivų elektros įranga (laidai, kabeliai, sujungimai, įžeminimai, žaibolaidžiai ir kt.) tikrinami kasmetinės ir neeilinės (specialiosios) techninės apžiūros metu.

47. Mažuosiuose laivuose, kurių ilgis iki 10 m ir kuriuose naudojama didesnė kaip 50 V įtampa, kasmet atliekami elektros laidų, kabelių varžų matavimai. Varžų matavimas atliekamas nešiojamaisiais megometrais.

48. Saugumo sumetimais visa elektros įranga turi būti įžeminta, išskyrus stacionarius elektros priimtuvus iki 40 V, o pernešama elektros įranga – iki 24 V pastoviosios srovės ir 12 V kintamosios srovės.

49. Elektros įrangai taikomi šie reikalavimai:

49.1. elektros energijos šaltinių, elektros armatūros, elektros energijos vartotojų, elektros įvadų pritaikymo Laivo konstrukcijai patikimumas;

49.2. turi būti įrengta lydžiųjų saugiklių automatinė apsauga;

49.3. laidai turi būti apsaugoti nuo vandens, tepalo, kuro ir aukštos temperatūros poveikio;

49.4. negali būti laidų tvirtinimo su nusvirimais;

49.5. laidai turi būti apsaugoti nuo mechaninių pažeidimų;

49.6. visi elektros energijos vartotojai ir elektros armatūra negali būti išdėstyti patalpose, kur galimas kuro garų susikaupimas ir patalpose, kur yra akumuliatoriai;

49.7. jungikliai, rozetės neturi būti išdėstomi vietose, kur yra galimas vandens poveikis.

50. Akumuliatoriai turi būti išdėstomi ventiliuojamose patalpose arba dėžėse už patalpų ribų. Jie negali turėti korpuso įtrūkimų, išorinės baterijos privalo turėti polių žymėjimą. Akumuliatoriai turi būti įtvirtinti nejudamai. Elektrolitas turi uždengti plokšteles 1–2 cm. Elektrolito tankis turi būti:

50.1. šarminiuose akumuliatoriuose – 1,17–1,26;

50.2. rūgštiniuose akumuliatoriuose – 1,20–1,28.

51. Elektrolito temperatūra darbo sąlygomis neturi viršyti 40°C.

VII. LAIVO ĮRENGIMAI IR SISTEMOS

52. Tikrinant Laivo švartavimosi įrangą, apžiūrima gervių (jei tokios yra) techninė būklė, knechtai, jų tvirtinimo prie Laivo korpuso patikimumas, švartavimosi virvių (lynų) būklė.

53. Priklausomai nuo Laivo ilgio Laive turi būti 2–3 švartavimosi virvės (lynai). Taip pat nuo Laivo ilgio parenkamas švartavimosi virvių (lynų) ilgis.

54. Laivams, kurių ilgis mažiau kaip 20 m, trečia švartavimosi virvė (lynas) neprivalomas.

55. Švartavimosi lynai tikrinami, išmatuojant lyno diametrą, atidedama 8 diametrų atkarpa, ir jei tame atstume pastebima 10 sutrūkusių vielelių, toks lynas negali būti naudojamas.

56. Tikrinant Laivo inkaravimo įrangą, apžiūrima ar teisingai parinktas inkaro svoris. Inkaro svoris nustatomas pagal formulę:

Q = K3 x D2 (kg),

Q – inkaro svoris (kg), D – vandentalpa (kg), K – koeficientas 0,9.

57. Inkaro svorį ir lyno diametro santykį rekomenduojama nustatyti pagal lentelę:

Pavadinimas	Matavimo vienetai	Laivo vandentalpa

0,5	0,75	1,00	1,50	3,00	5,00
Inkaro svoris	kg	3,0	5,0	7,0	9,0	11,0	13,0
Kaproninio lyno diametras	mm	10,0	17,0	20,0	23,0	28,0	40,0
Plieninio lyno diametras	mm	3,0	3,5	3,5	4,0	5,0	6,0
Kanapinio lyno diametras	mm	25,0	35,0	40,0	45,0	60,0	80,0

58. Laivams, kurių inkaro svoris didesnis kaip 50 kg, privalomas inkaro iškėlimo ir nuleidimo mechanizmas (špilis, brašpilis ir pan.).

VIII. PRIEŠGAISRINĖS ĮRANGOS IR PRIEMONIŲ APŽIŪRA

59. Mažajame laive, kurio ilgis iki 10 m, privalo būti nustatytas kiekis gesintuvų ir priešgaisrinis audeklas.

60. Pramoginiuose ir sportiniuose laivuose privalo būti ne mažiau kaip 1 nešiojamas ABC miltelinio užpildo gesintuvas.

61. Nešiojami (kilnojami) gaisro gesintuvai Laive privalo būti tikrinami kas mėnesį, o tikrinimas aprobuotose techninės priežiūros bazėse – kartą per metus.

62. Kartą per 10 metų atliekamas hidraulinis gesintuvų bandymas.

63. Mažuosiuose laivuose, kurių ilgis iki 10 m, gali būti įrengtos stacionarios gaisro gesinimo sistemos (gesinimo dujomis CO2, putomis, milteliais, vandens išpurškimu, garais (migla)).

64. Šios sistemos tikrinamos kartą per metus, o hidrauliškai – kartą per 5 metus.

65. Visas priešgaisrinis inventorius, gesintuvai turi būti pritvirtinti, laikomi matomose ir lengvai prieinamose vietose, patikrinti ir paruošti naudojimui.

66. Gesintuvai turi būti sertifikuojami ir turėti užrašą arba tai patvirtinančius sertifikatus.

67. Laivų radijo, navigacinės ir priešgaisrinės įrangos, gelbėjimo ir dielektrinės priemonės tikrinamos vadovaujantis Lietuvos Respublikos susisiekimo ministro 2006 m. lapkričio 13 d. įsakymu Nr. 3-430 „Dėl laivų radijo, navigacinės ir priešgaisrinės įrangos, gelbėjimo ir dielektrinių priemonių patikros periodų sąrašo patvirtinimo“ (Žin., 2006, Nr. 124-4719).

IX. PAPILDOMI REIKALAVIMAI MAŽIESIEMS LAIVAMS, KURIŲ ILGIS IKI 10 M (ĮSKAITYTINAI), BEI PRAMOGINIAMS LAIVAMS, PLAUKIOJANTIEMS JŪRA (PAKRANČIŲ VANDENYSE)

68. Mažieji laivai, kurių ilgis iki 10 m, bei pramoginiai laivai, išplaukiantys į jūrą (pakrančių vandenis), privalo turėti:

68.1. individualias ir kolektyvines gelbėjimosi priemones;

68.2. laivo įgulos nariai bei visi kiti laive esantys asmenys privalo vilkėti gelbėjimosi liemenes;

68.3. laivai turi būti aprūpinti reikiamu kiekiu gelbėjimo ratų su 27,5 m ilgio gelbėjimo virvėmis;

68.4. hidrokostiumus kiekvienam įgulos nariui;

68.5. laivai, dirbantys su įgula bei naudojami pramogai, priklausomai nuo žmonių skaičiaus privalo būti aprūpinti pripučiamais arba hidrostatiniais gelbėjimo plaustais;

68.6. magnetinį kompasą arba girokompasą;

68.7. radijo lokacinę stotį;

68.8. navigacinius prietaisus (žiūronus, krenometrus ir kt.)

69. Pagal 1974 m. Tarptautinės konvencijos „Dėl žmogaus gyvybės apsaugos jūroje (SOLAS-74)“ reikalavimus gelbėjimo priemonės laive apžiūrimos ir tikrinamos kiekvieną mėnesį.

70. Magnetinio kompaso likutinės vertės deviacijos nustatymo ir panaikinimo darbai atliekami vieną kartą per metus arba po laivo remonto, ypač jei buvo atliekami laivo suvirinimo darbai.

71. Navigacinę ir radijonavigacinę įrangą laivuose montuoja ir remontuoja specialiai atestuotos įmonės.

72. Navigaciniai prietaisai (žiūronai, krenometrai ir kt.) turi būti tikrinami atestuotose įmonėse ne rečiau kaip vieną kartą per 4 metus.

73. Priklausomai nuo plaukiojimo sąlygų ir techninių galimybių, Laivai skirstomi į tris grupes:

Laivo grupė	Minimalus viršvandeninio borto aukštis, m	Minimalus borto aukštis	Plaukiojimo rajonas	Nuotolis nuo kranto, m

Bangų aukštis balais	Bangų aukštis, m

1	0,25	0,64	iki 1	0,25	1000
2	0,35	0,68	iki 2	0,50	3000
3	0,50	0,80	iki 3	0,75	5000

74. Mėgėjiškos statybos Laivo korpuso ilgis neturi būti ilgesnis kaip 10 m. Pagrindiniai korpuso išmatavimų santykiai, užtikrinantys būtiną Laivo stovumą, turi būti šiose ribose:

74.1. ilgio ir pločio santykis – nuo 2,3 iki 4;

74.2. ilgio ir aukščio santykis – nuo 6,0 iki 7,8;

74.3. borto aukščio ir grimzlės santykis – nuo 2,0 iki 4,0.

75. Mažiesiems laivams, kurių ilgis iki 10 m, bei pramoginiams laivams, plaukiantiems į jūrą (pakrančių vandenis), taikomos 1973 m. Tarptautinės konvencijos dėl teršimo iš laivų prevencijos ir jos 1978 m. protokolu (MARPOL-73/78) nustatytos taršos prevencijos taisyklės.

X. BAIGIAMOSIOS NUOSTATOS

76. Laivo savininkas (valdytojas) turi teisę dalyvauti atliekant Laivų technines apžiūras bei gauti reikiamą informaciją apie Laivo techninę būklę.

77. Laivo Mažojo ir pramoginio laivo techninės apžiūros akte įrašytos Inspekcijos pareigūnų išvados, pastabos ir nurodymai privalomi vykdyti Laivo savininkui (valdytojui).

______________

Mažųjų laivų, kurių ilgis iki 10 m, pramoginių,

sportinių ir asmeninių laivų techninių apžiūrų

atlikimo taisyklių

1 priedas

(Vidaus vandenų transporto priemonės pirminės techninės apžiūros akto forma)

(Herbas)

VALSTYBINĖ VIDAUS VANDENŲ LAIVYBOS INSPEKCIJA

VIDAUS VANDENŲ TRANSPORTO PRIEMONĖS PIRMINĖS TECHNINĖS APŽIŪROS AKTAS

Nr. _______

(data)

(vieta)

1. Laivo tipas:

2. Laivo modelis:

3. Laivo pavadinimas:

4. Laivo paskirtis:

5. Laivo savininko duomenys:

(vardas, pavardė, asmens kodas, adresas,

jei fizinis asmuo, ir teisinė forma, pavadinimas, įmonės kodas, adresas, jei juridinis asmuo)

6. Laivo matmenys:

6.1. maksimalus ilgis ______________ m	6.2. maksimalus plotis ______________ m

6.3. minimalus viršvandeninio borto aukštis ________ m	6.4. maksimali grimzlė _______m

7. Laivo pastatymo metai ir kilmės šalis:

8. Laivo registracijos uostas:

9. Laivo korpuso duomenys:

9.1. korpuso medžiaga	9.2. spalva

9.3. gamyklinis Nr./korpuso Nr. ______________ 9.4. keliamoji galia	kg

10. Keleivių skaičius ___________ vnt.

11. Duomenys apie variklius:	Variklių skaičius

11.1. tipas:	tipas:

11.2. modelis:	modelis:

11.3. galia:	galia:

11.4. numeris:	numeris:

11.5. pagaminimo metai:	pagaminimo metai:

12. Pastabos, reikalavimai, nurodymai:

Tikrino:

(VVVLI pareigūno pareigos, parašas ir vardas, pavardė)

Susipažinau ir akto kopiją gavau:

(savininko (valdytojo) parašas, vardas, pavardė)

Po teisinės registracijos Lietuvos Respublikos vidaus vandenų laivų registre suteiktas registro numeris:	____________________

______________

Mažųjų laivų, kurių ilgis iki 10 m, pramoginių,

sportinių ir asmeninių laivų techninių apžiūrų

atlikimo taisyklių

2 priedas

(Mažojo ir pramoginio laivo techninės apžiūros akto forma)

(Herbas)

VALSTYBINĖ VIDAUS VANDENŲ LAIVYBOS INSPEKCIJA

MAŽOJO IR PRAMOGINIO LAIVO TECHNINĖS APŽIŪROS AKTAS

Nr. _______

(data)

(vieta)

1. Laivo registravimo Nr.

2. Identifikavimo kodas

3. Laivo tipas ir paskirtis

4. Laivo savininkas (valdytojas)

(vardas, pavardė, asmens kodas)	(tel./faksas)

5. Laivavedys

(vardas, pavardė, asmens kodas)

6. Laivavedžio kvalifikacija

(kvalifikacijos liudijimo Nr., galiojimo laikas)

Laivo techninės būklės įvertinimas

7. Laivo korpusas

8. Laivo antstatas

9. Apsauginės tvorelės

10. Eigos variklių tipas ir markė................ skaičius............ bendras galingumas

techninė būklė

pastabos

11. Vairavimo įrenginys (vairo pavaros tipas, techninė būklė)

12. Inkaravimosi įrenginiai (inkaro tipas, svoris, inkaro lyno ilgis ir diametras)

.

13. Gelbėjimosi priemonės: gelbėjimo liemenės......... vnt., gelbėjimo ratai........... vnt.

.

(gelbėjimo priemonių patikros terminai, galiojimo laikas)

14. Priešgaisrinės priemonės: gesintuvai...... vnt., nedegus priešgaisrinis audeklas...... vnt., kitos priemonės

.

15. Nusausinimo įrenginiai: siurblio tipas ir našumas

16. Navigacinė įranga: (radiolokacinė stotis, žiūronai, radijo stotys, echolotas, lagas, rankinis lotas;

17. Kitos priemonės ir įranga

.

.

18. Trūkumai:

.

.

.

.

Šiam laivui reg. Nr........................... išduotas techninės apžiūros talonas Nr................

Tikrino: Valstybinės vidaus vandenų laivybos inspekcijos vyresn. specialistai, vyresn. inspektoriai (neetatiniai inspektoriai):

.

.

(pareigų pavadinimas)	(parašas)	(vardas, pavardė)

Susipažinau ir apžiūros akto kopiją gavau:

Laivavedys (laivo savininkas):

(parašas)	(vardas, pavardė)

______________

Mažųjų laivų, kurių ilgis iki 10 m, pramoginių,

sportinių ir asmeninių laivų techninių apžiūrų

atlikimo taisyklių

3 priedas

(Mažojo, pramoginio laivo techninės apžiūros talono forma)

(Herbas)

VALSTYBINĖ VIDAUS VANDENŲ LAIVYBOS INSPEKCIJA

STATE INLAND WATERWAYS NAVIGATION INSPECTORATE

MAŽOJO, PRAMOGINIO LAIVO TECHNINĖS APŽIŪROS TALONAS

SMALL, RECREATIONAL CRAFT TECHNICAL INSPECTION CERTIFICATE

Nr.

No.

Registro Nr.

Register No.

Identifikavimo kodas

Identification code

Laivo tipas

Type of craft

Laivo paskirtis

Purpose of craft

Variklio galingumas	kW (AG)

Engine power	kW	HP

Minimali įgula

Minimum crew

Maksimalus žmonių skaičius laive

Maximum number of persons on board

Apribojimai

Restrictions

.

.

.

Techninės apžiūros atlikimo data

Date of technical inspection

Kitos techninės apžiūros data

Date of next technical inspection

Mažojo, pramoginio laivo techninės apžiūros talono išdavimo data

Small, recreational craft technical inspection certificate issue data

Išdavė Valstybinė vidaus vandenų laivybos inspekcija

Issued by the State Inland Waterways Navigation Inspectorate

.

(pareigų pavadinimas)	A. V	(parašas)	(vardas, pavardė)

(official)	Stamp	(signature)	(name, surname)

______________